Voormalige Transnet-hoë moet miljoene terugbetaalHerbert Msagala (Foto: Twitter) Die spesiale tribunaal het Dinsdag die voormalige Transnet-topbestuurder, Herbert Msagala, beveel om R26,4 miljoen aan die staatsbeheerde onderneming terug te betaal. Dít nadat daar bevind is Msagala het tydens sy termyn as hoof van kapitaalprojekte by Transnet ŉ onvanpaste verhouding met die verskaffer IGS Consulting gehad. Hy het tussen 2015 en 2016, danksy sy verhouding met die maatskappy, miljoene rande in die geheim in sy sak gesteek. Maroela Media het vroeër berig die spesiale ondersoekeenheid (SOE) het die tribunaal genader oor die verbeurdverklaring van Msagala se bates nadat ŉ bewaringsbevel reeds op 30 Julie teen hom versoek is. Die bates sluit in 35 luukse voertuie en vyf eiendomme. Twee plase en huise is onder hierdie eiendomme. Die bates wat verbeur word, mag nie R18,4 miljoen oorskry nie. Die tribunaal het ook die Transnet-pensioenfonds verbied om Msagala se pensioen aan hom uit te betaal. Dié bevel geld tot die saak teen hom afgehandel is. Adv. Andy Mothibi, hoof van die SOE, sê die beslissing dat Msagala die geld moet terugbetaal, is ŉ belangrike stap om korrupsie te pak. Hy sê Transnet sal voortgaan om met die SOE en ander wetstoepassingsagentskappe saam te werk om te verseker dat geregtigheid geskied.